Kan arbeidsgivere påberope «force majeure» og avlyse oppsatte ekstravakter?
Arbeidsgivere kan ikke påberope seg «force majeure» eller unntakstilstander ovenfor arbeidstakerne når ekstravakter avlyses. Arbeidsmiljøloven og tariffavtaler gjelder fortsatt.

Vi har mottatt en henvendelse der arbeidsgiver hevdet at arbeidsgiver sto fritt til å avlyse ekstravaktene fordi behovet for ekstravaktene bortfalt. Dette har særlig oppstått i forbindelse med at kurs for de ansatte er blitt avlyst. Arbeidsgivers standpunkt i dette tilfellet er feil.

I januar 2019 ble det inngått enighetsprotokoll med KS om arbeidsgivers betalingsplikt ved avlyst ekstravakt for deltidsansatte. I denne ble det slått fast at hvis det er inngått avtale om ekstravakt med et start- og sluttidspunkt og denne blir avlyst, så har medlemmet i utgangspunktet krav på betaling for hele vaktens lengde. Dette er i samsvar med alminnelig avtalerett – arbeidstaker har forpliktet seg til å dra på jobb, og arbeidsgiver har forpliktet seg til å betale for vakten. Arbeidsgiver kan ikke lenger henvise til KS HTA § 12.3 om at tilkallingsvikaren kun skal lønnes for 2, eventuelt 4 timer, hvis arbeidsgiver har avlyst vakten.